Дарэчы, асобныя прыклады ўжо ёсць і ў нашай краіне. Напрыклад, рэстаўрацыя замка і фарміраванне музейнага комплексу “Мір” у Карэліцкім раёне дазволіла стварыць больш за 100 дадатковых рабочых месцаў, спрыяла адкрыццю прыватных гасцініц, кафэ, аграсядзіб, і самае галоўнае — пасёлак Мір атрымаў перспектыву для развіцця. Ёсць таксама прыклады, калі паміраючая вёска пачынае ажываць дзякуючы асобным людзям і аб’ектам. Закінутыя дамы ператвараюцца ў аграсядзібы, у вёску прыязджаюць турысты, пачынаюць вяртацца мясцовыя людзі, развіваць рамёствы і гэтак далей. На Лынтупшчыне ў Пастаўскім раёне, да прыкладу, ужо сфарміравалася цэлая вёска прадстаўнікоў мінскай інтэлігенцыі, якія купілі дамы, асталяваліся і ўжо праводзяць цікавыя мерапрыемствы, што прыцягваюць і турыстаў. Тэндэнцыю (якая фарміруецца ў апошнія гады) вяртання жыхароў з горада ў вёску дзяржава павінна падтрымліваць і стымуляваць.